b'\n_START_ARTICLE_\nElvis Andrus\n_START_SECTION_\nAtlanta Braves\n_START_PARAGRAPH_\nAndrus je brez udele\xc5\xbebe na naboru leta 2005 z organizacijo Atlanta Braves sklenil pogodbo, vredno ve\xc4\x8d kot milijon dolarjev. Leto je za\xc4\x8del v njihovih najni\xc5\xbejih podru\xc5\xbenicah in \xc5\xbee tam prikazal veliko talenta na vseh podro\xc4\x8djih igre, \xc5\xa1e posebej kot zrel odbijalec - zbral je 19 prostih prehodov na bazo in le 28 izlo\xc4\x8ditev z udarci. Ob vstopu v sezono 2006-07 ga je Baseball America ocenila kot 2. najbolj\xc5\xa1ega mladega igralca v organizaciji Atlanta Braves. Takrat se je pridru\xc5\xbeil ekipi v Myrtle Beachu v Karolini in sredi sezone bil izbran na tekmo vseh zvezd mladih igralcev lige MLB, kar mu je ponovno uspelo v letu 2008.\n_START_SECTION_\nTexas Rangers\n_START_PARAGRAPH_\n31. julija 2007 je bil Andrus udele\xc5\xbeen v menjavi, v kateri je bil skupaj z Mattom Harrisonom, Neftalijem Felizem in Beauom Jonesom poslan k ekipi Texas Rangers v zameno za Marka Teixeiro in Rona Mahaya._NEWLINE_Ko se je Michael Young, takratni bli\xc5\xbenji zaustavljalec ekipe, leta 2009 odlo\xc4\x8dil, da sprejme selitev na tretjo bazo, je Andrus ob rosni starosti 20 let leto za\xc4\x8del na polo\xc5\xbeaju bli\xc5\xbenjega zaustavljalca. Za vsak slu\xc4\x8daj je njegova ekipa sklenila pogodbo z izku\xc5\xa1enim Omarjem Vizquelom. Andrus je bil takrat drugi najmlaj\xc5\xa1i igralec v celotni Ameri\xc5\xa1ki ligi. Svoj uvodni nastop je imel Andrus dne 6. aprila 2009._NEWLINE_Andrus je svojo 20. bazo v uvodni sezoni ukradel \xc5\xbee 28. julija. Bil je 10. igralec v zgodovini lige MLB, ki mu je ta dose\xc5\xbeek uspel, preden je dopolnil 21 let. Zadnji, ki mu je to uspelo, je bil takratni soigralec Andruw Jones, ki je to storil leta 1997 kot \xc4\x8dlan Andrusove biv\xc5\xa1e organizacije, Atlanta Braves. Andrus je bil imenovan kot \xc4\x8dlan ekipe vseh zvezd let Ameri\xc5\xa1ke lige 2010 kot rezerva na polo\xc5\xbeaju bli\xc5\xbenjega zaustavljalca._NEWLINE_V letu 2010 je imel odbijalsko povpre\xc4\x8dje 0,265 in ni odbil doma\xc4\x8dega teka. Ameri\xc5\xa1ko ligo je vodil v \xc5\xbertvovalnih udarcih s sedemnajstimi, bil 2. po \xc5\xa1tevilu izlo\xc4\x8ditev med krajo baz in 9. v kategoriji ukradenih baz s skupno 32-imi._NEWLINE_Naslednje leto je odbijalsko povpre\xc4\x8dje izbolj\xc5\xa1al na 0,279 in odbil 5 doma\xc4\x8dih tekov. Bil je tretji v Ameri\xc5\xa1ki ligi v \xc5\xbertvovalnih udarcih, tokrat le s \xc5\xa1estnajstimi, 4. po \xc5\xa1tevilu izlo\xc4\x8ditev med krajo in skupno 5. v ukradenih bazah s 37-imi. Na obrambni strani je bil drugi v ligi v izlo\xc4\x8ditvah in tretji v asistencah, vendar je ligo vodil v \xc5\xa1tevilu storjenih napak s 25-imi.\n_START_SECTION_\nIgralski profil\n_START_PARAGRAPH_\nAndrus je desni\xc4\x8dar in nosi \xc5\xa1tevilko ena. Znan je po odli\xc4\x8dnih obrambnih sposobnostih in odli\xc4\x8dni hitrosti pri premikanju med bazami- v svoji kratki karieri je ukradel \xc5\xbee preko 110 baz.\n_START_SECTION_\nZasebno \xc5\xbeivljenje\n_START_PARAGRAPH_\nAndrusov starej\xc5\xa1i brat Erold je v Samostojnih ligah igral v letih 2009 in 2010 na polo\xc5\xbeajih zunanjega polja. Predhodno je bil \xc4\x8dlan organizacij New York Yankees, Minnesota Twins in Tampa Bay Rays.'